Sattumalta paikalle osunut nainen päästi läkähtymäisillään olleen vauvan pinteestä kuumalla parkkipaikalla.

Sivullinen löysi vauvan kuumasta autosta. Kuvituskuva. AOP

Naantalilainen Eeva Forsström osui perjantai-iltapäivänä onnekkaasti paikalle, kun pieni vauva oli tukahtua auringonpaisteeseen jätettyyn autoon.

Tapauksesta kimmastunut nainen kirjoitti Facebookiin päivityksen, joka sai vuorokauden aikana tuhansia jakoja.

Forsström pysäköi autonsa Turun Länsikeskuksen Toys’R’Us-liikkeen parkkipaikalle. Autosta noustessaan hän kuuli viereisestä autosta ääniä.

" Parkkeerasin sattumalta autoni toisen auton viereen, vaikka tilaa olis ollut muuallakin reilusti. Nousin autosta ja kuulin ohimennen vaimeeta kähinää/rääkymistä. " , hän kirjoittaa päivityksessä.

Forsström ehti jo lähteä kohti kauppaa, kun kuuli äänen uudestaan.

" Näin takapenkillä kantokopan. Mielessä vilahti ajatus, et eihän se voi olla?! "

Lämpötila oli tapahtuma-aikaan yhden ja kahden välillä iltapäivällä hellelukemien tuntumassa.

- Kokeilin vaistomaisesti ovea ja yllätyin kun se aukesi, Forsström sanoo Iltalehdelle.

Ei reaktiota

Hän nosti tukevasti peitellyn vauvan autosta, riisui osan läkähtyneen pienokaisen vaatteista ja säntäsi sisään liikkeeseen.

" Kaupan tuulikaapissa seisoskeli mies ja näpräsi puhelinta. Hädissäni huikkasin epäuskosena et " ei kai tää vauva oo teidän? " , Forsström jatkaa päivityksessään.

- Hän vain käänsi katseen minuun ja sanoi vauvalle " ai sä ootkin herännyt " , hän kertoo epäuskoisena.

Forsström kertoo raivostuneensa tilanteesta perinpohjaisesti ja antaneen miehen kuulla kunniansa. Kovin tarkkaan hän ei pitämäänsä luentoa muista.

- Ei se varmaan ollut mitään hirveän fiksua. Kysyin, että kuka jättää vauvan autoon niin kuumalla ilmalla. Hän ei reagoinut minuun mitenkään.

Vettä saanut vauva palautettiin vanhemmilleen, joista kumpikaan ei suostunut keskustelemaan asiasta paikan päällä. Forsström ilmoitti asiasta hetkeä myöhemmin hätäkeskukseen ja vielä illalla sosiaalipäivystäjälle.

Turun hätäkeskuksen apulaispäällikkö Jouko Rytkölä vahvistaa tapauksen MTV:lle.

- Tänne on soitettu ja meillä on tehty asianmukaiset päätökset asian suhteen.

Asiasta uutisoi ensimmäisenä Turun Sanomat.